[pic] | KOMISIJA EVROPSKIH SKUPNOSTI |

Bruselj, 22.12.2006

COM(2006) 865 konč.

SPOROČILO KOMISIJE EVROPSKEMU PARLAMENTU IN SVETU

FINANČNE PERSPEKTIVE URADA ZA USKLAJEVANJE NA NOTRANJEM TRGU (BLAGOVNE ZNAMKE IN MODELI)

SPOROČILO KOMISIJE EVROPSKEMU PARLAMENTU IN SVETU

FINANČNE PERSPEKTIVE URADA ZA USKLAJEVANJE NA NOTRANJEM TRGU (BLAGOVNE ZNAMKE IN MODELI)

1. UVOD

Urad za usklajevanje na notranjem trgu (blagovne znamke in modeli)[1] je odgovoren za registracijo blagovnih znamk Skupnosti in modelov Skupnosti. UUNT je začel delovati leta 1996. Od takrat je več kot 200 000 podjetij s celega sveta poiskalo pomoč pri Uradu, ki ima sedež v mestu Alicante, da bi pridobilo varstvo svojih blagovnih znamk in modelov po vsej EU.

To sporočilo obravnava dolgoročno upravljanje financiranja UUNT. Ker je to agencija EU, ki se samostojno financira in ima proračun, neodvisen od proračuna Skupnosti, velja za njen proračun zahteva, da so proračunski prihodki in odhodki uravnoteženi. Proračun UUNT se večinoma financira iz pristojbin, ki jih morajo podjetja plačevati za njegove storitve. Pristojbine določi Komisija z izvedbenimi predpisi.

UUNT ustvarja precejšnje denarne rezerve iz različnih razlogov, vključno z naraščajočim številom prijav blagovnih znamk in modelov, večjo produktivnostjo in boljšo učinkovitostjo Urada ter rastjo elektronskega poslovanja. Kljub nedavnim znižanjem pristojbin se pričakuje, da bodo v naslednjih letih te denarne rezerve še rasle. Do konca leta 2005 so bile kumulativne denarne rezerve več kot 130 milijonov EUR, do konca leta 2010 pa lahko kumulativne rezerve zlahka dosežejo 375 milijonov EUR.

Precejšnji letni presežek, zaradi katerega se vsako leto strukturno povečajo nakopičene denarne rezerve, je dolgoročno nesprejemljiv. Komisija mora sprejeti ukrepe, če prihodki nenehno presegajo finančna sredstva, potrebna za zagotovitev pravilne izpolnitve obveznosti UUNT in če postanejo rezerve strukturno nesorazmerne. To sporočilo vključuje konkreten predlog za doseganje primernega ravnotežja proračuna v prihodnosti v vseh finančnih okoliščinah. Redno in samodejno pregledovanje pristojbin je treba uporabiti v primeru proračunskih presežkov in proračunskih primanjkljajev.

Komisija meni, da je čas za obravnavo strukturnega pristopa k finančnemu upravljanju UUNT. UUNT deluje že več kot deset let, v tem času je uspešno upravljal pomembne dogodke, kot je uvedba vložitve v elektronski obliki, širitev na deset novih držav članic leta 2004 ali prvi krog podaljšanj blagovnih znamk v letu 2005. Zdaj je primeren trenutek za stabilizacijo proračunske prakse.

2. DELOVANJE UUNT

UUNT je bil ustanovljen leta 1994 z Uredbo o znamki Skupnosti. Blagovna znamka Skupnosti je industrijska lastnina, ki daje imetniku pravico, veljavno na celotnem ozemlju EU. Odkar je Urad začel obravnavati prijave blagovnih znamk leta 1996, je bilo registriranih več kot 330 000 blagovnih znamk. Leta 2002 je Svet sprejel uredbo o modelih Skupnosti, s katero je vzpostavil sistem (registriranih in neregistiranih) modelov Skupnosti za celotno EU. Registracija modelov Skupnosti se je začela leta 2003, do zdaj je bilo uspešno obravnavanih več kot 180 000 modelov.

Te številke presegajo celo najbolj optimistične napovedi iz časa, ko je Svet ministrov sprejemal zadevne uredbe. Kažejo vrednost pravic intelektualne lastnine za poslovanje, ker zagotavljajo varstvo na celotnem ozemlju Evropske unije, ter uspešnost vodenja sistema s strani Urada. Takšni enotni nazivi so steber širše strategije EU za intelektualno lastnino, ki je v ospredju lizbonske strategije EU za rast in delovna mesta.

Blagovne znamke in modeli so temeljno tržno orodje za moderna podjetja na notranjem trgu. Podjetja v Uniji in zunaj nje se lahko zdaj zanesejo na to, da bo učinkovita organizacija zagotovila pravočasno in učinkovito varstvo nekaterih njihovih najbolj dragocenih sredstev. V svetu vedno bolj zahtevnih potrošnikov lahko trženje znamk, podprto z blagovnimi znamkami in modeli, pomaga podjetjem vseh velikosti pri njihovem prizadevanju za inovativnost in vstop na nove trge.

Nepričakovan uspeh in vedno večje povpraševanje po storitvah UUNT sta ustvarila precejšnje izzive za sistem UUNT. Vseeno je bil v zadnjih letih Urad sposoben znatno izboljšati delovanje. UUNT si postavlja ambiciozne cilje za storitve in upravljanje kakovosti svojih dejavnosti. Uvedel je program za večjo produktivnost in boljšo učinkovitost, ki se dosežeta s poenostavitvijo postopkov in delovnih metod, zmanjšanjem birokracije, dobrim finančnim poslovodenjem ter uvajanjem najnaprednejših orodij in sredstev s področja informacijske tehnologije.

Pomemben trend v postopku vložitve prijav je bila uvedba elektronskega poslovanja leta 2002. Uporabniki lahko zdaj pridobijo precejšnje popuste pri pristojbinah, če prijave in podaljšanja opravijo elektronsko, na podlagi znižanj teh pristojbin iz konca leta 2005. Elektronsko poslovanje je finančno ugodno za uporabnike in dopušča izboljšanje kakovosti, kot je pravilnejše zajetje podatkov, kar je nenazadnje koristno tudi za uporabnike. Pozdraviti je treba vse večjo vlogo elektronskega poslovanja v Uradu.

Dne 1. oktobra 2004 je ES pristopila k Madridskemu protokolu o mednarodni registraciji blagovnih znamk. Madridski protokol nudi podjetjem preprost postopek za vložitev prijave za pravice blagovnih znamk v 67 državah zunaj Evropske skupnosti z enotno mednarodno prijavo, vloženo na Uradu. Skupnost zdaj pripravlja pristop k Ženevskemu aktu za podobno prakso na področju mednarodnih registracij modelov.

Leta 2005 se je sodelovanje med UUNT in nacionalnimi uradi držav članic okrepilo. UUNT se je odločil, da bo več sredstev namenil financiranju partnerstev in skupnih projektov z nacionalnimi uradi. Urad jim da nadomestilo za prispevke in opravljene storitve v zvezi z delovanjem sistema blagovne znamke Skupnosti. Pričakuje se, da bo partnerstvo koristilo uporabnikom sistemov Skupnosti za blagovne znamke in modele ter nacionalnih sistemov za blagovne znamke in modele.

Ti uporabniki ocenjujejo celotno delo UUNT pozitivno. Priznanje interesnih skupin je potrdila obsežna anketa o zadovoljstvu uporabnikov, ki jo je izvedlo neodvisno podjetje za raziskave. Anketirani so bili osebe in podjetja, ki so neposredno uporabljali sisteme za blagovno znamko Skupnosti in/ali modele Skupnosti med januarjem 2004 in junijem 2005. Celotni rezultati so bili objavljeni marca 2006.[2] Kažejo dobro raven splošnega zadovoljstva posrednikov za intelektualno lastnino in imetnikov pravic intelektualne lastnine po svetu, čeprav je anketa pokazala tudi področja za izboljšavo. Urad obravnava rezultate resno in še naprej vlaga v izboljšanje storitev.[3]

3. RAZVOJ FINANC UUNT

3.1. Struktura proračuna in pristojbin UUNT

Prihodke UUNT večinoma sestavljajo pristojbine, ki jih morajo plačevati uporabniki pri registraciji blagovnih znamk in modelov. Uredba o znamki Skupnosti vsebuje jasno zahtevo, da morajo biti prihodki in odhodki v proračunu uravnoteženi.[4] Z drugimi besedami, UUNT je proračunsko samostojen v takšni meri, da ne bi smel potrebovati subvencije Skupnosti za uravnoteženje proračuna.

Pristojbine, ki jih uporabniki sistema plačujejo UUNT, so določene v dveh izvedbenih uredbah, ki ju je določila Komisija: Uredbi o pristojbini za blagovno znamko Skupnosti in Uredbi o pristojbini za model Skupnosti. Takšne pristojbine vključujejo pristojbine za prijavo, registracijo in podaljšanje, ki jih plača imetnik blagovne znamke/modela, pristojbino za ugovor (le za blagovne znamke) ali pristojbino za izbris, ki jo plača tretja stranka, ki sproži ugovor ali izbris, ter pristojbino za pritožbo, ki jo plača stran, ki se pritoži nad odločitvijo UUNT pri Odboru za pritožbe. Vseeno približno 90 % prihodkov UUNT zajemajo le tri navedene pristojbine: pristojbine za prijavo, registracijo in podaljšanje blagovne znamke Skupnosti. V skladu s členom 139(2) Uredbe o znamki Skupnosti se zneski pristojbin določijo na višini, ki zagotavlja, da prihodki iz njih načeloma zadoščajo za uravnotežen proračun Urada.

V prvih letih delovanja Urada je bila večina odhodkov namenjenih vlaganju v infrastrukturo Urada in zaposlovanju zadostnega števila osebja za obravnavo velikega števila prijav, ki je preseglo pričakovanja. Prihodki so po letu 2000 hitro rasli, temu sta sledili dve leti upadanja, dokler se ni ponovno vzpostavil vzorec rasti.

Do konca leta 2004 je UUNT zbral precejšnje denarne rezerve, približno 105 milijonov EUR, izračunano kot gibljiva sredstva minus tekoče obveznosti, napovedi pa so pokazale stalni letni presežek.[5] Zato so se v letu 2005 med prvo spremembo sistema pristojbin za blagovno znamko Skupnosti od ustanovitve Urada[6] različne pristojbine znižale za približno 20 %.

3.2. Novejši razvoj, ki vpliva na proračun UUNT

Reforma v zvezi s pristojbinami za blagovne znamke je začela veljati oktobra 2005. Glavne značilnosti reforme so znižanje pristojbin za prijavo in registracijo; uvedba popusta za vložitev v elektronski obliki ter znižanje pristojbin za podaljšanje. Ocenjeno je, da bi z znižanjem pristojbin podjetja prihranila med 37 in 40 milijoni EUR na leto, vendar so bili dejanski prihranki precej višji. Pričakuje se, da bo industrija le v letu 2006 prihranila okrog 55 milijonov EUR zaradi popustov pri pristojbinah iz leta 2005.[7]

Razen tega je na proračun UUNT vplival novejši razvoj na dveh področjih. Prvič, stopnja prijav in podaljšanj je višja, kot je bilo prvotno predvideno. To svetovno povišanje kaže svetovni trend v večini sveta. Drugič, leto 2005 je bilo prvo leto, v katerem so prijave prihajale prek Svetovne organizacije za intelektualno lastnino na podlagi Madridskega protokola. Leta 2005 je UUNT z vidika denarja prejel približno 9 milijonov EUR pristojbin za mednarodne prijave v okviru Madridskega protokola.

Prve izkušnje z reformo pristojbin kažejo, da je paket sprememb v zvezi s pristojbinami nedvomno zmanjšal prihodke. Vendar je res tudi to, da bodo kljub znižanju pristojbin denarne rezerve za leto 2006 še vedno višje ter bodo še dodatno prispevale k nakopičenim denarnim rezervam. Le za proračunsko leto 2005 je bil presežek približno 41,5 milijona EUR glede na skupni proračun, ki je 162,8 milijona EUR. Skupne denarne rezerve so do konca leta 2005 dosegle 132 milijonov EUR. Ocene za proračunsko leto 2006 napovedujejo presežek 50 milijonov EUR iz skupnega prihodka 179 milijonov EUR.[8] Proračun je zato povsem neuravnotežen in ga je treba ponovno uravnotežiti.

Nazadnje je treba omeniti, da k proračunskim denarnim rezervam prispeva tudi vedno večje število registracij modelov, čeprav v precej manjšem obsegu. Leta 2005 so prihodki od modelov predstavljali manj kot 10 % prihodka iz pristojbin za blagovne znamke Skupnosti.

3.3. Proračunske napovedi za prihodnost

Pričakuje se, da se bo ob nespremenjeni politiki pristojbin neuravnoteženost proračuna v prihodnosti še bolj povečala. Po vsakem verjetnem scenariju se bodo denarne rezerve še naprej kopičile.

Daleč največji dejavnik pri prihodnjem prihodku je obseg prijav blagovne znamke Skupnosti. Priloga vsebuje izračune po nadomestnih scenarijih. Ocene temeljijo na nizkem scenariju s 60 000 prijavami blagovne znamke Skupnosti na leto, srednjem scenariju s 75 000 prijavami in na visokem scenariju z 90 000 prijavami.

V skladu z ocenami, ki temeljijo na najbolj realnem srednjem scenariju 75 000 prijav blagovne znamke Skupnosti na leto in stopnji podaljšanj 60 %, lahko skupen prihodek doseže skoraj 200 milijonov EUR leta 2010 in prek 230 milijonov EUR leta 2016. To bi povzročilo, da bi kumulativne denarne rezerve dosegle prepričljivih 375 milijonov EUR do konca leta 2010 in skoraj 700 milijonov EUR do konca leta 2016.

Tudi pri nizki oceni 60 000 prijav blagovne znamke Skupnosti na leto (Urad je leta 2005 prejel 64 000 prijav) bi bile strukturne denarne rezerve do leta 2010 višje od 300 milijonov EUR. Enako je mogoče sklepati z zmerno oceno stopnje podaljševanja 40 % namesto 60 % (sedanja stopnja podaljševanja za celotno leto 2006 se ocenjuje na približno 63 %), po tem scenariju bi se pričakovane denarne rezerve povečale na več kot 330 milijonov EUR do leta 2010.

Spodnji dve sliki kažeta ocenjene kumulativne denarne rezerve za obdobje 2006–2016 v primerjavi z ugotovljenimi denarnimi rezervami, ki so se nakopičile v obdobju 2000–2005 (vse številke spodaj so podane v milijonih EUR in temeljijo na stopnji podaljšanj 60 %).

Skupni kumulativni presežek | | | | | | | | | | | | | | | | | | | | | | | | | | | | | | | | | | | | | | | Proračunsko leto |2000 |2001 |2002 |2003 |2004 |2005 |2006 |2007 |2008 |2009 |2010 |2011 |2012 |2013 |2014 |2015 |2016 | | | | | | | | | | | | | | | | | | | | | | Kumulativni presežek | | | | | | | | | | | | | | | | | | | | Nizki scenarij | | | | | | | |204 |235 |272 |314 |349 |375 |407 |438 |468 |526 | | | Srednji scenarij | 52 |53 |57 |71 |90 |132 |182 |221 |278 |349 |425 |497 |558 |625 |691 |757 |850 | | | Visoki scenarij | | | | | | | |262 |319 |390 |466 |538 |599 |666 |732 |798 |891 | | | | | | | | | | | | | | | | | | | | | |[pic]

4. STRUKTURNA REšITEV ZA ZAGOTAVLJANJE URAVNOTEžENEGA PRORAčUNA

4.1. Visoko kakovosten sistem za registracijo blagovnih znamk v Evropi

Kot je navedeno, rastoč letni presežek UUNT povzroča nesorazmeren proračun, ki ni v skladu z načelom člena 139(2) Uredbe o znamki Skupnosti, ki določa, da se zneski pristojbin določijo na višini, ki zagotavlja, da prihodki iz njih načeloma zadoščajo za uravnotežen proračun Urada. Komisija meni, da je strukturna rešitev nujna. Vseeno mora biti takšen pristop tesno povezan z odličnim delovanjem Urada.

Najprej je treba poudariti, da UUNT upravlja proračun v skladu s trdnimi proračunskimi in računovodskimi načeli ter pod nadzorom proračunskega odbora UUNT in Računskega sodišča. Načela na primer vključujejo načelo previdnosti (dobički se vnašajo v poslovne knjige šele, ko se realizirajo do konca leta, medtem ko se predvidljiva tveganja in morebitne obveznosti vnesejo v poslovne knjige takoj, ko se pojavijo), načelo dobrega finančnega poslovodenja in načelo preglednosti. Pomembno je poudariti, da so denarne rezerve izračunane in se upravljajo na podlagi istih načel ter da UUNT ocenjuje napovedi za prihodnost previdno in odgovorno.

Komisija meni, da je del denarnih rezerv mogoče absorbirati za financiranje izzivov, s katerimi se UUNT srečuje pri svojem delovanju. Ne glede na dejstvo, da je nedavna anketa uporabnikov pokazala splošno zadovoljstvo z delovanjem UUNT, Komisija razume, da je treba opraviti še veliko dela. Zato je treba pozdraviti pobude Urada za izboljšanje delovanja na skupini področij, ki jih je pokazala anketa. To delo mora zagotoviti večjo jasnost, doslednost in celovitost odločitev, sprejetih v Alicanteju, preprostejše upravne postopke in hitrejšo obravnavo v ključnih delih delovanja Urada. Takšno nadaljnje izboljšanje kakovosti najverjetneje zahteva večje finančne naložbe.

Razen tega želi Komisija poudariti pomembnost skupnih partnerstev med UUNT in uradi držav članic za učinkovito delovanje sistemov za blagovno znamko Skupnosti in sistemov za nacionalne blagovne znamke ter učinkovito interakcijo med njimi. Na področjih, kot so usposabljanje, informacijska tehnologija (IT), promocija in informacijske storitve, se razvijajo in izvajajo intenzivni programi za sodelovanje. Po potrebi se lahko za olajšanje in razvoj takšnih partnerstev za tehnično sodelovanje da na voljo več finančnih sredstev.

Vseeno bodo ob upoštevanju načel dobrega upravljanja in poslovodenja preudarne dodatne naložbe v delovanje in partnerstva za sodelovanje imele le sorazmerno majhen vpliv na visoko rast denarnih rezerv, ki se predvideva za naslednjih deset let.

4.2. Nadaljnje reforme pristojbin

Komisija meni, da je v sedanjem stanju stalno rastočega presežka in zato nesorazmerne ravni denarnih rezerv neizogibna rešitev nadaljnje znižanje ravni pristojbin. Ohranjanje nizkih pristojbin je privlačna možnost, ker bi s tem blagovna znamka Skupnosti postala finančno še bolj privlačna za podjetja, zlasti za mala in srednje velika podjetja iz celotne EU in zunaj nje.

Vseeno izkušnje kažejo, da zmanjšanje pristojbin glede na veljavna skupna pravila in prakse ni lahka naloga. Določanje pristojbine ureja tako imenovan postopek „komitologije“, postopek in pogajanja v Odboru za pristojbine za blagovno znamko Skupnosti, na podlagi katerih je bila leta 2005 spremenjena uredba Komisije o pristojbinah, ki se plačujejo UUNT, pa so bila težavna zaradi različnih stališč v zvezi z namembnostjo denarnih rezerv in najustreznejšimi stopnjami različnih pristojbin. Dogovorjena stopnja znižanja ni zadostovala za uravnoteženje proračuna.

Z vidika zgornjih vprašanj je ustrezno poiskati poenostavljen in strukturen pristop za zagotavljanje toka prihodkov, ki je sorazmeren ocenjenim odhodkom. Komisija zato predlaga uvedbo metode za redno pregledovanje pristojbin na podlagi finančnih perspektiv Urada in upravljanje denarnih rezerv v skladu z vnaprej določeno formulo. Podlaga za spremembo bi bila finančna statistika Urada, izdelana na običajen način, vključno s pričakovanim zneskom denarnih rezerv za naslednje obdobje, ki ga navede Urad.

Formula se mora osredotočiti le na pristojbine za blagovno znamko. Kot je navedeno zgoraj, je neuravnoteženost proračuna skoraj v celoti posledica prihodkov iz registracije blagovnih znamk Skupnosti. Sorazmerno kratko obdobje izkušenj s sistemom za model Skupnosti bi bil še en razlog zato, da se pristojbine za modele zaenkrat ne vključijo v formulo.

Uvedba metode za redno pregledovanje pristojbin za blagovne znamke Skupnosti ima jasne prednosti.

Prvič, zavarovala se bo finančno samostojnost Urada. Po eni strani se bo mogoče izogniti strukturnim primanjkljajem, ki lahko povzročijo porabo rezerv, in potrebi po subvencijah. Po drugi strani se bo mogoče izogniti prekomernemu kopičenju rezerv, kar je nujno, da se zagotovi primerno ravnotežje med prihodki in odhodki.

Drugič, uporaba takšne formule bi bolje izražala stroške za uporabnike sistema UUNT. Čeprav je treba pri določanju pristojbin upoštevati veliko dejavnikov, mora znesek, ki se zaračuna uporabnikom, izražati stroške opravljene storitve.

Tretjič, uvedba formule za obravnavo in absorbcijo prihodnjih presežkov ali primanjkljajev s samodejno povezavo s pristojbinami ne povzroča posebnih tehničnih težav. Uredba o znamki Skupnosti navaja, da pravila o pristojbinah določajo zlasti zneske pristojbin in načine njihovega plačevanja.[9] Komisija bo predlagala spremembo Uredbe Komisije o pristojbinah s „komitologijo“, kot določa Uredba o znamki Skupnosti. Če na politični ravni obstaja dogovorjen pristop k izračunu spremembe – ki je lahko znižanje ali zvišanje – lahko ta pravila vključujejo formulo, na podlagi katere bi se pristojbine redno popravljale, da se doseže primerno ravnotežje proračuna.

4.3. Glavne značilnosti predlagane metode rednih pregledov pristojbin

Izvajati bi bilo treba samodejno pregledovanje in prilagajanje pristojbin na podlagi finančnih perspektiv UUNT, pri čemer bi bilo treba spoštovati nekatere osnovne pogoje. Komisija namerava predlagati metodo za redni pregled, ki mora temeljiti na spodnjih domnevah.

- Za pravno varnost in upoštevanje resničnega razvoja proračuna v omejenem obdobju je treba vse potrebne prilagoditve uvajati redno (na primer vsako leto).

- Ko je opredeljen ocenjen presežek (ali primanjkljaj), morajo biti podlaga za pregled tri najpomembnejše osnovne pristojbine: pristojbine za prijavo, registracijo in podaljšanje (posameznih) blagovnih znamk. Znižanje ali povišanje teh treh pristojbin mora biti sorazmerno z njihovo relativno pomembnostjo.[10]

- Samodejne redne prilagoditve ne smejo veljati zunaj meje nihanja.

- Finančna samostojnost UUNT mora biti zagotovljena v vseh okoliščinah.

5. SKLEP

Uredba o znamki Skupnosti zahteva, da mora biti proračun UUNT finančno uravnotežen. Če se politika pristojbin ne spremeni ter se upoštevajo realne napovedi za stopnje letnih prijav in podaljšanj blagovne znamke Skupnosti v prihodnosti, se to ne bo zgodilo. Kumulativne denarne rezerve bi lahko dosegle približno 375 milijonov EUR do konca leta 2010 in skoraj 700 milijonov EUR do konca leta 2016. Zato je nujno treba ukrepati, da bodo denarne rezerve pod nadzorom.

Komisija ima posebno odgovornost, ker je zadolžena za določanje stopenj pristojbine. Zneski pristojbin se določijo na višini, ki zagotavlja, da prihodki iz njih načeloma zadoščajo za uravnotežen proračun Urada. Izbor pristopa ad hoc z občasnim prilagajanjem pristojbin bo morda težka rešitev, ker to lahko povzroči dolge in ponavljajoče se razprave v okviru komitologije. Boljša možnost bi bila osredotočenost na podrobno in strukturno rešitev. Zato se predlaga uvedba rednega pregledovanja stanja proračuna glede na najboljše razpoložljivo znanje o razvoju finančnega stanja v UUNT, pri čemer se uporablja standarden pristop, pri katerem se najpomembnejše pristojbine po potrebi zvišujejo ali znižujejo. Po političnem dogovoru o tem pristopu je treba takšno formulo uporabiti na primer vsako leto. Formula mora upoštevati vse zadevne dejavnike, da se zagotovi uravnotežena in delujoča struktura pristojbin.

Komisija meni, da je to primeren trenutek za predstavitev strukturnega predloga, da se preprečijo denarne rezerve UUNT. V več kot deset letih od ustanovitve je UUNT dosledno dosegal visok standard registracij blagovne znamke Skupnosti in v zadnjem času registracije modelov Skupnosti. Razen tega je Urad uspešno vodil nekatere pomembne dogodke s pomembnimi finančnimi posledicami, kot je uvedba vložitve v elektronski obliki, širitev na deset novih držav članic leta 2004 ali prvi krog podaljšanj blagovnih znamk v letu 2005.

Vnaprej določena formula ne sme ogroziti visoke ravni delovanja UUNT, niti ne sme preprečiti najboljšega sodelovanja z nacionalnimi uradi. Prav tako ne sme povzročiti primanjkljajev v prihodnosti. V vseh okoliščinah mora biti Urad sposoben nadaljevati izvajanje modernega, učinkovitega in uspešnega sistema za registracijo blagovnih znamk in modelov, ki je v interesu uporabnikov in celotne družbe.

Glede na sedanje proračunske presežke v UUNT želi Komisija ukrepati čim prej, kot je to mogoče, in hkrati spoštovati načela dobrega upravljanja. Komisija namerava predstaviti predloge za spremembo uredbe Komisije o pristojbinah spomladi 2007. Predlogom bo priložena sorazmerna ocena učinka.

Komisija poziva Svet in EP, da predložita ugotovitve o pristopu, ki je predlagan v tem sporočilu.

PRILOGA

Tabela združuje več domnev za proračunske napovedi v obdobju 2006–2016 (vse številke so navedene v milijonih EUR). Ocenjena hipoteza predvideva 75 000 prijav na leto z nadomestnima možnostma 60 000 in 90 000 prijav na leto. Pri vseh treh možnostih je stopnja podaljšanja blagovne znamke Skupnosti določena na stabilno stopnjo 60 % za celotno obdobje.

Proračunsko leto |2006 |2007 |2008 |2009 |2010 |2011 |2012 |2013 |2014 |2015 |2016 | | | | | | | | | | | | | | | | Scenarij: |Prihodki | 179 |174 |179 |188 |197 |194 |188 |196 |198 |202 |232 | | 75 000 prijav na leto |Odhodki | 130 |142 |132 |134 |137 |140 |144 |147 |150 |153 |156 | | |Rezultat | 50 |32 |47 |54 |60 |54 |44 |50 |49 |49 |76 | | |Kum. presežek |182 |214 |261 |314 |374 |428 |472 |521 |570 |619 |695 | | | | | | | | | | | | | | | | Scenarij: |Prihodki | |186 |196 |209 |219 |216 |210 |219 |221 |225 |255 | | 90 000 prijav na leto |Odhodki | |146 |139 |139 |142 |145 |149 |152 |155 |159 |162 | | |Rezultat | |39 |57 |70 |77 |71 |61 |67 |66 |66 |93 | | |Kum. Presežek | |221 |278 |349 |425 |497 |558 |625 |691 |757 |850 | | | | | | | | | | | | | | | | Scenarij: |Prihodki | |160 |161 |166 |174 |170 |164 |173 |175 |178 |208 | | 60 000 prijav na leto |Odhodki | |138 |130 |129 |132 |135 |138 |141 |144 |147 |150 | | |Rezultat | |22 |31 |37 |42 |35 |26 |32 |31 |31 |58 | | |Kum. Presežek | |204 |235 |272 |314 |349 |375 |407 |438 |468 |526 | |

[1] V nadaljnjem besedilu tudi „UUNT“ ali „Urad“.

[2] Glej http://oami.europa.eu/en/office/survey05.htm.

[3] Glej odgovor UUNT na rezultate ankete o zadovoljstvu uporabnikov na strani http://oami.europa.eu/en/office/pdf/USS_Response.pdf.

[4] Glej člen 134(2) Uredbe Sveta (ES) št. 40/94 z dne 20. decembra 1993 o znamki Skupnosti, kakor je bila nazadnje spremenjena z Uredbo Sveta (ES) št. 422/2004 z dne 19. februarja 2004, UL L 70, 9.3.2004, str. 1.

[5] Letni presežek je rezultat izvajanja enotnega proračuna. Vseeno (nakopičeni) presežki ne kažejo dobro, koliko je prostega denarja. Del nakopičenega presežka ni na voljo kot prosti denar, ker se ga je na primer vložilo v osnovna sredstva, kot so zgradbe. Zato se za merjenje prostega denarja v tem sporočilu uporablja pojem „denarne rezerve“. Denarne rezerve predstavljajo gibljiva sredstva minus tekoče obveznosti.

[6] Uredba Komisije (ES) št. 1042/2005 z dne 29. junija 2005 o spremembi Uredbe (ES) št. 2869/95 o pristojbinah, ki se plačujejo Uradu za usklajevanje na notranjem trgu (znamke in modeli) (UL L 172, 5.7.2005, str. 22). Za sedanje pristojbine za modele glej Uredbo Komisije (ES) št. 2246/2002 z dne 16. decembra 2002 o pristojbinah, ki jih je treba plačati Uradu za usklajevanje na notranjem trgu (znamke in modeli) za registracijo modelov Skupnosti, UL L 341, 17.12.2002, str. 54.

[7] Za proračunsko leto 2006 se skupni prihranki iz znižanja pristojbin za prijavo in registracijo ocenjujejo na približno 20 milijonov EUR; vpliv na pristojbine za podaljšanje se ocenjuje na približno 28,5 milijona EUR, na popust za vložitev v elektronski obliki pa dodatnih 4,5 milijona EUR. Skupen vpliv na dodatne razrede pristojbin bi bil dodaten prihranek 2 milijona EUR.

[8] Ocena z dne 1. oktobra 2006.

[9] Glej člen 139(2) Uredbe (ES) št. 40/94, kakor je bil spremenjen.

[10] Redno prilagajanje pristojbin, ki je povezano s tremi glavnimi vrstami pristojbin, v skladu z vnaprej določeno formulo ne izključuje reforme vseh pristojbin. Morda bodo potrebne strukturne spremembe, na primer zaradi širitve EU ali sprememb zakonodaje.